**PERKÁTA NAGYKÖZSÉG ÖNKORMÁNYZATA KÉPVISELŐ-TESTÜLETE**

**15/2015. (VI. 26.) önkormányzati rendelete**

**az államháztartáson kívüli források átvételének és átadásának szabályairól**

Perkáta Nagyközség Önkormányzata Képviselő-testülete „Magyarország helyi önkormányzatairól” szóló 2011. évi CLXXXIX. törvény 41. § (9) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, a következőket rendeli el.

1. **§**

 (1) A rendelet hatálya kiterjed az államháztartáson kívüli természetes személyekre, jogi személyekre és jogi személyiséggel nem rendelkező szervezetekre, akik részére Perkáta Nagyközség Önkormányzata pénzeszközt ad át, vagy akitől pénzeszközt vesz át.

(2) A rendelet hatálya nem terjed ki

1. a magánszemélyeknek juttatott külön önkormányzati rendeletekben meghatározott támogatásokra, így különösen a szociális ellátásokra, a szociálisan rászorultak részére megállapított pénzbeli támogatásokra, valamint az ösztöndíjakra,
2. a közfeladat ellátására kötött megállapodás keretében átadott pénzeszközökre.

(3) Az önkormányzat irányítása alá tartozó költségvetési szerv jóváhagyott költségvetéséből további támogatást nem nyújthat.

**2. §**

(1) Az önkormányzat tárgyévi költségvetési rendeletében határozza meg azon költségvetési előirányzatait, melyek terhére államháztartáson kívülre céljelleggel támogatást nyújt.

(2) A céljellegű támogatás lehet:

1. eseti jellegű, amely meghatározott működési vagy fejlesztési feladat ellátásához, cél megvalósításához nyújt anyagi hozzájárulást,
2. általános működési célú támogatás, ami a támogatott működéséhez biztosít pénzbeli támogatást.

**3. §**

(1) Támogatásban azok az államháztartáson kívüli természetes személyek, jogi személyek és jogi személyiséggel nem rendelkező szervezetek (a továbbiakban együtt: támogatott) részesülhetnek

1. akinek javára az önkormányzat mindenkori költségvetési rendeletének előirányzatában címzett támogatás került megállapításra, vagy
2. aki az önkormányzathoz támogatás iránti kérelmet nyújtott be.

(2) Nem részesülhet támogatásban:

1. aki  a korábban kapott támogatásról a megállapodásban foglalt elszámolási határidőig nem, vagy nem szabályos módon számolt el és a kapott támogatást nem fizette vissza,
2. akinek az önkormányzati adóhatósággal szemben lejárt köztartozása van,
3. aki a korábban kapott támogatást előzetes hozzájárulás nélkül a támogatási céltól eltérően használta fel,
4. aki a benyújtott támogatási kérelemben valótlan, vagy megtévesztő adatot szolgáltatott.

(3) A (2) bekezdésben felsorolt esetetekben a támogatásból kizáró ok keletkezésétől számított 3 évig nem nyújtható támogatás.

**4. §**

(1) Az államháztartáson kívüli forrás átvételéről és átadásáról a képviselő-testület külön határozatban dönt.

(2) Az államháztartáson kívüli forrás átvételére és átadására a képviselő-testület határozata alapján külön megállapodást kell kötni, a megállapodás tervezete a határozat mellékletét képezi. A támogatás kifizetésére a megállapodás aláírását követően kerülhet sor.

(3) A megállapodásnak tartalmaznia kell:

1. a megállapodó felek megnevezését, címét, képviseletében eljáró személyeket,
2. a forrás nyújtásáról szóló döntés számát,
3. a forrás összegét,
4. a forrás felhasználásának célját,
5. a forrás felhasználásának feltételeit,
6. a pénzügyi teljesítést,
7. a teljesítés ütemezését,
8. a nem cél szerinti felhasználás esetén a visszatérítési kötelezettséget, a visszatérítés időpontját, időtartamát és feltételeit,
9. a pénzügyi elszámolás módját, helyét és idejét,
10. a megállapodásban vállalt kötelezettségek nem teljesítésének következményeit,
11. a forrás felhasználásának határidejét.

(4) A képviselő-testület a megállapodástól eláll, amennyiben a támogatott valótlan adatot szolgáltatatott.

**5. §**

(1) Az államháztartáson kívüli forrás átadása esetén a támogatott az átadott pénzeszközt a képviselő-testület által meghatározott célra köteles fordítani és annak felhasználásáról köteles elszámolni.

(2) Az elszámolási határidő minden támogatott esetében a támogatás kifizetését követő év április 30.

(3) A támogatott különösen indokolt esetben kérheti az elszámolási határidő meghosszabbítását. A kérelmet írásban kell benyújtani a polgármesternél, legkésőbb az eredeti elszámolási határidő lejártáig. A kérelemről a képviselő-testület 30 napon belül dönt.

(4) A pénzügyi elszámolás a támogatási célokkal kapcsolatosan felmerülő költségekről kiállított számlákkal és/vagy szabályszerűen kiállított számviteli bizonylattal és számlaösszesítővel történik.

(5)  A határidőben történő pénzügyi elszámolási kötelezettség elmulasztása esetén a támogatott köteles a pénzeszköz teljes összegét a mindenkor érvényes, a forrás átvételét követő naptól számított jegybanki alapkamat mértékének kétszeresével növelt összegben visszafizetni.

(6) A pénzeszköz nem rendeltetésszerű felhasználása esetén a támogatott köteles a nem rendeltetésszerűen felhasznált részt, a felhasználásra nyitva álló határidőt követő naptól számított, a jegybanki alapkamat mindenkor érvényes mértékének kétszeresével növelt összegben visszafizetni.

(7) A támogatott köteles bejelenteni és a támogatási megállapodás módosítását kezdeményezni, ha a számára biztosított pénzeszközt egészben vagy részben nem kívánja felhasználni. Ebben az esetben a fel nem használt támogatás összegét a megállapodás módosítását követő 15 napon belül, de legkésőbb a felhasználásra előírt határidőig köteles kamatmentesen visszafizetni.

**6. §**

(1)  Az önkormányzat az átadott pénzeszköz felhasználását jogosult és köteles ellenőrizni. A támogatott biztosítja annak feltételét, hogy az átadó vagy az általa megbízott személy a támogatás felhasználását a megállapodás aláírásától számított 5 évig ellenőrizze, ennek érdekében minden szerződést, számlát, bizonylatot és minden más okiratot 5 évig köteles megőrizni.

(2) A támogatott az átvett összeg erejéig elszámolt költségeket más támogató felé nem számolhatja el.

**7. §**

Ez a rendelet a kihirdetését követő napon lép hatályba.

 Somogyi Balázs Dr. Lakos László

 polgármester jegyző

***Záradék:***

A rendeletet a Perkátai Polgármesteri Hivatal hirdetőtábláján történő kifüggesztéssel kihirdetem.

Perkáta, 2015. június 26.

Dr. Lakos László

 jegyző